পর দিন সকালে ওয়েস্টমিনস্টার অ্যাবিতে গিয়ে রবিবারের প্রার্থনাসভায় যোগ দিলাম। পৃথিবীর পুরনো ঐতিহ্যময় চার্চগুলির মধ্যে এটি অন্যতম। এই চার্চ প্রতিষ্ঠিত হয় ৯৬০ খ্রিষ্টাব্দে। পার্লামেন্ট স্কোয়্যারের ঠিক পাশে অবস্থিত এই চার্চ গথিক স্থাপত্যের এক অনুপম নিদর্শন। ব্রিটিশ রাজপরিবারের যাবতীয় কাজকর্ম এই প্রোটেস্ট্যান্ট চার্চেই হয়। প্রার্থনা কক্ষ থেকে করিডর ধরে বাইরে বেরোনোর পথে দু’দিকে চোখে পড়ল সন্তদের মূর্তি। স্যার আইজাক নিউটনের সমাধি আছে এই চার্চেই।